Bestyrelsens beretning ved generalforsamling 2024

# Generalforsamling 27. maj 2023

PÅ sidste års generalforsamling blev den nuværende bestyrelse udstyret med et mandat til at søge en løsning på problemerne med drift af vandværket.

Vi driver det på frivillig basis, men forrige ordinære generalforsamling viste at ingen medlemmer har interesse i bestyrelsesarbejdet endsige driften primært begrundet i stigende kompleksitet ved drift, overholdelse af lovkrav, manglende kompetencer i foreningen samt det faktum at det er et sommerhusområde hvor andelshaverne kun lejlighedsvis er tilstede.

Lovkrav om etablering af nødforsyning muliggjorde dog en nedlægning af vandværket til fordel for forsyning fra VandCenter Djurs. Planlægningen var sat på hold indtil der kunne etableres en fungerende bestyrelse. Mandatet gik derfor ud på at søge en fredelig sammenlægning/fusion med VandCenter Djurs og det blev støttet af Norddjurs kommune, der også deltog på generalforsamlingen. Kommunen så meget gerne at en vandværksbestyrelse fandt en løsning fremfor at overdrage nøglerne og ansvaret til kommunen, som så skulle stå for at finde en løsning.

Normalt kan en sammenlægning/fusion ske uden de store forhindringer, men i vores tilfælde var der en pæn stor sten på vejen. En gammel servitut på den grund der ejes af Ella Aabenhus tilskriver ret til gratis vand til den enhver tid siddende ejer af grunden. Gratis vand er ikke tilladt i henhold til gældende vandforsyningslov, så her var et problem der skulle løses først.

# Møder i 2023

Dagen efter generalforsamlingen konstituerede bestyrelsen sig selv og besluttede samtidig at genoptage ansøgningen om nødforsyning. Denne forsyning skulle etableres under alle omstændigheder og ville senere overgå til regulær forsyningsledning når fusionen var kommet på plads og Selkær Vandværk nedlagt.

Samtidigt blev det vedtaget at kontakte såvel VandCenterDjurs som Norddjurs Kommune for at få et fælles møde sat i stand for at drøfte mulighederne for fusion

Møde blev afholdt før sommerferien og oplistede tre prioriterede løsninger.

1. Fusion

Hvilket indebar en ophævelse af førnævnte tinglysning. Foreløbige udtalelser fra Nord Djurs advokater antydede at Selkær Mølle skulle stå i spidsen for en ekspropriation, men udtalelsen var ikke entydig. Ifølge Danske Vandværkers advokater var tinglysningen ikke gyldig og kunne annulleres. Men heller ikke denne udtalelse var tilstrækkelig klar.

Uanset hvad, stod det klart at der måtte søges en afklaring af de juridiske forhold omkring tinglysningen og at denne løsning ikke lå umiddelbart lige for.

1. Distributionsvandværk

Skulle fusionen gå i vasken på grund af juridiske spidsfindigheder var det muligt at overgå til såkaldt distributionsvandværk. I alt sin enkelthed ville det betyde en indstilling af selve driften og at alt administrativt arbejde, drift og vedligehold ville overgå til VCD.

Selkær Mølle vandværk ville bestå, men være en tom skal uden hverken bestyrelse eller personale.

1. Opsplitning

Vandcenter Djurs vil overtage forpligtigelsen til forsyning af alle forbruge som før nævnt på nær Ella Åbenhus som vil få overdraget vandværk inklusiv grund. Denne løsning blev anset som sidste mulighed og også her var det uklart om det var retligt gennemførligt. Læg hertil problemer med bodeling af aktiver og passiver i vandværket

Juraen omkring alle tre løsninger var i bedste fald uigennemsigtig og ingen deltagere på mødet så sig i stand til at anbefale en vej igennem. Tilbage stod tinglysningen som det eneste store problem.

I løbet af efteråret 2023 blev der samtidig med den daglige drift forsøgt indhentet præciseringer af de retlige forhold omkring tinglysningen og muligheder for dels at omgå den, dels at få den annulleret. Det gik op for bestyrelsen, at der ikke kan findes præcedens for dette tilfælde. Danske Vandværker havde ganske enkelt ikke set noget lignende. Vi var på bar bund og der var ingen hjælp at hente hos de involverede parter eller advokater.

# Møder 2024

I Januar havde vi så det sidste møde med VandCenter Djurs. Formålet var at drøfte de indledende undersøgelser der skulle klarlægge forsyningsnettets tilstand samt diskutere tidsplan for etablering af nødforsyning.

Alt dette blev diskuteret inklusiv de førnævnte prioriteringer men tilbage stod at VCD ikke ville påbegynde forhandlinger om fusion, før der forelå en juridisk bindende dokumentation der annullerede den berygtede tinglysning.

Bestyrelsen svarede, at vi ikke kunne overskue hvordan sådan et dokument kunne fremskaffes så uanset set hvordan man enten vendte eller drejede situationen var vi slået tilbage til start.

I et sidste forsøg på at finde en løsning henvendte formanden sig personligt til Ella Aabenhus, som forstod situationen men venlig og meget bestemt holdt på retten til gratis vand. Tinglysningen stod ved magt.

# Konklusion

Bestyrelsen måtte i februar konstatere at alle tænkelige løsninger på problemet var blevet diskuteret, endevendt og diskuteret igen. Men muligheden for en såkaldt fredelig løsninger er efter vores vurdering, udtømte. Vi kan ikke og vil ikke igangsætte tiltag der måske vil medføre årelange juridiske tovtrækkerier eller nægte en gammel dame ret til vand, bare fordi flertallet nu engang har ret.

Dette er også forelagt Norddjurs kommune og det er der ikke kommet noget ud af.

Det kan godt være at Selkær Mølle Vandværk vil få rettens ord for at vi har loven på vores side, men det vil indebære menneskelige omkostninger og forbrug af penge og mentale ressourcer som bestyrelsen ikke kan eller vil erlægge. Vi skal så også lige nævne at der skal findes en person til at varetage den daglige drift af vandværket da Marianne har nedlagt sin stilling. Og at eventuel konsulentbistand fra Jesper skal genforhandles.

Vi ser ingen mulighed at gennemføre forslaget fra sidste generalforsamling: at aflevere nøglerne på et skrivebord på Norddjurs kommune. Som herefter vil overdrage ansvaret til VandCenter Djurs.

Vi håber på forståelse for denne beslutning. Skulle der mod bedre vidende være tre personer blandt de fremmødte der har mod på at fortsætte arbejdet, vil vi ikke stå i vejen. Vi siger bare at den er belagt med meget store og brede sten.